BESLUTNING(1)

om situationen i Østtimor

Den Paritetiske Forsamling AVS-EU,

- forsamlet i Nassau (Bahamas) den 11.- 14. oktober 1999,

- der henviser til sine tidligere beslutninger om situationen i Østtimor,

- der henviser til FN's Sikkerhedsråds resolution nr. 1264/99,

- der henviser til EU-formandskabets erklæring af 21. september 1999,

A. der henviser til den aftale, der blev indgået mellem Indonesien og Portugal den 5. maj 1999 om Østtimor-spørgsmålet, samt til de aftaler, der er indgået mellem De forenede Nationer og Indonesiens og Portugals regering vedrørende aftalerne om at høre den østtimorske befolkning ved et direkte valg, samt vedrørende aftalerne om sikkerhed,

B. der henviser til det ubestridelige resultat af folkeafstemningen den 30. august 1999, hvor stemmedeltagelsen var på 98,6 %, og hvor et overvældende flertal af Østtimors befolkning (78,5 %) krævede uafhængighed,

C. der henviser til, at resultaterne af folkeafstemningen blev bekendtgjort af FN's generalsekretær og godkendt af De Forenede Nationer, Indonesiens præsident, Portugal og det internationale samfund,

D. der henviser til, at de indonesiske myndigheder selv har udtalt, at de betragter resultaterne som udtryk for det østtimorske folks ønske om uafhængighed,

E. der henviser til, at pro-indonesiske militser, der var uddannet af og fik våben fra det indonesiske politi og hæren, efter folkeafstemningen iværksatte en terrorkampagne i landet, hvor de dræbte forsvarsløse borgere, nedbrændte huse, splittede familier, deporterede hele samfund og angreb UNAMET, Røde Kors, journalister og observatører og desuden begik andre alvorlige menneskerettighedskrænkelser,

F. der henviser til, at Indonesien klart har krænket artikel 3 i New York-aftalen, da det har undladt at garantere opretholdelse af fred og sikkerhed i regionen, hvad enten der var tale om manglende evne eller forsætlig passivitet,

G. der henviser til, at det første skridt hen imod garantier for et lands uafhængighed skal være at sikre dets befolknings fysiske integritet,

H. der henviser til, at indsættelsen af den internationale styrke i Østtimor blev indledt den 20. september 1999,

I. der henviser til, at denne indsættelse viser det internationale samfunds vilje til at standse massakren på civilbefolkningen og finde en fredelig og varig løsning på spørgsmålet om Østtimor, der er baseret på dets befolknings selvbestemmelse,

J. der henviser til, at den humanitære situation stadig er meget alvorlig både i Østtimor og i Vesttimor,

K. der er foruroliget over meldinger om, at et stort antal flygtninge tvinges til at flytte til mindre øer, hvor de er uden for de internationale mediers synsvidde og uden for de humanitære organers rækkevidde,

L. der er bekymret over meldinger om, at der er blevet begået systematiske, omfattende og rystende krænkelser af folkeretten og menneskerettigheder i Østtimor, og som understreger, at personer, der begår sådanne krænkelser, er individuelt ansvarlige,

M. der lykønsker Østtimors befolkning med dens eksemplariske adfærd under folkeafstemningen samt med den store deltagelse i folkeafstemningen,

N. der anerkender den østtimorske befolknings klart demokratiske ønske om at vende tilbage til uafhængighed og skabe et nyt land,

1. glæder sig over indsættelsen af den internationale fredsstyrke i Østtimor;

2. roser den indsats, der er gjort af de FN-medlemsstater, navnlig Australien og ASEAN-stater, som har leveret tropper og materiel støtte til den internationale styrke;

3. opfordrer den internationale styrke til hurtigt at fuldføre sit mandat med genoprettelse af fred og sikkerhed, der vil medvirke til at lette humanitære hjælpeaktioner og beskytte og støtte UNAMET under gennemførelsen af dens opgaver;

4. opfordrer De Forenede Nationer til at overholde sine forpligtelser i henhold til artikel 7 i New York-aftalen samt til at opretholde en passende tilstedeværelse i Østtimor;

5. kræver fremskyndelse af overdragelsen af myndighed til FN, og opfordrer den indonesiske regering til fuldt ud at samarbejde med den internationale styrke, tilbagetrække sine væbnede styrker fra Østtimor i henhold til tidsplanen samt lette en hurtig isolering og afvæbning af paramilitære elementer af enhver art på Østtimors territorium;

6. betragter garanteret sikkerhed i hele territoriet som en prioritet, så det således sikres, at flygtninge og fordrevne kan vende tilbage, samt for at gøre det muligt for journalister og ikke-statslige organisationer at få adgang til hele Østtimors territorium;

7. fordømmer enhver tvungen flytning af flygtninge og opfordrer den indonesiske regering til at give fuldstændig og betingelsesløs adgang til hjælpeorganisationer samt til at give flygtningene frit valg til at vende tilbage så hurtigt som muligt;

8. betoner det påtrængende behov for samordnet humanitær bistand og vigtigheden af at tillade fuldstændig, sikker og uhindret adgang for humanitære organisationer, og opfordrer alle parter til at samarbejde med disse organisationer for at sikre beskyttelse af civile, der befinder sig i en farlig situation, flygtninges og fordrevnes tilbagevenden samt indsættelse af humanitær nødhjælp;

9. fordømmer kraftigt de massakrer og kriminelle handlinger, som de pro-indonesiske militser har begået mod Østtimors befolkning med hjælp fra det indonesiske politi og hæren, hvilket har kostet et endnu ukendt antal mennesker livet;

10. fastholder, at straffrihed for grusomheder ikke kan tolereres, og kræver, at der hurtigt indsættes en international FN-undersøgelseskommission for at identificere de ansvarlige for massakrerne og for andre krænkelser af menneskerettigheder og folkeretten, samt at der så hurtigt som muligt skal oprettes en international domstol for forbrydelser begået i Østtimor;

11. opfordrer kraftigt AVS-EU-Rådet, Den Europæiske Unions medlemsstater, AVS-landene og det internationale samfund i almindelighed til at anerkende staten Østtimor og etablere diplomatiske forbindelser så hurtigt som muligt;

12. opfordrer Kommissionen til at tage indledende skridt til, at Østtimor hurtigt kan tiltræde Lomé-konventionen;

13. opfordrer EU til hurtigt at afsætte tilstrækkelige budgetmidler til rehabiliteringen og genopbygningen af Østtimor samt til at finansiere overgangsprocessen til uafhængighed, og opfordrer Kommissionen til at fremsætte et passende forslag til Rådet;

14. pålægger sine formænd at sende denne beslutning til Rådet, Kommissionen, FN's generalsekretær, Indonesiens regering, ASEAN og Xanana Gusmão.

(1) Vedtaget af Den Paritetiske Forsamling AVS-EU den 14. oktober 1999 i Nassau (Bahamas).